
	LĒMUMS	
Ādažos, Ādažu novadā
2026. gada 24. septembrī								Nr. 392
Par zemes Gobas ielā 3, Carnikavā iegūšanu īpašumā
[bookmark: _Hlk208869763]Ādažu novada pašvaldības dome izskatīja Krievijas Federācijas pilsones Vārds Uzvārds, deklarētā adrese (turpmāk – Iesniedzēja), 14.09.2026. iesniegumu ((pašvaldības reģ. Nr. ĀNP/1-11-1/26/5512) turpmāk – iesniegums) ar lūgumu izsniegt izziņu par domes piekrišanu nekustamā īpašuma Gobas iela 3, Carnikava, Ādažu nov., zemes vienības 624 m2 platībā reģistrācijai zemesgrāmatā saskaņā ar likuma “Par zemes privatizāciju lauku apvidos” 30. pantā noteikto darījumu izskatīšanas kārtību. Iesniegumam pievienots tajā norādītā nekustamā īpašuma 13.08.2026. dāvinājuma līgums. Iesniegumā norādīts nekustamā īpašuma zemes turpmākās izmantošanas mērķis – “Individuālo dzīvojamo māju apbūve”, lietošanas mērķa kods 0601.
Izvērtējot ar iesniegumu, tika konstatēts:
1. Likuma “Par zemes privatizāciju lauku apvidos” 30. panta pirmā daļa noteic, ka šā likuma 28. panta ceturtajā daļā minētās personas (izņemot nepilsoņus), kas vēlas iegūt zemi īpašumā, vai valsts īpašumu privatizāciju veicošā institūcija, ja tā veic zemes privatizāciju, vai valsts akciju sabiedrība "Valsts nekustamie īpašumi", ja tā veic valsts zemes atsavināšanu, iesniedz iesniegumu tā novada pašvaldībai, kuras teritorijā atrodas attiecīgā zeme. Iesniegumā norāda šīs zemes turpmākās izmantošanas mērķi. Iesniegumam pievienojams darījuma akta noraksts, izņemot gadījumus, kad zemes privatizāciju veic valsts īpašumu privatizāciju veicošā institūcija vai valsts zemes atsavināšanu — valsts akciju sabiedrība "Valsts nekustamie īpašumi". Savukārt saskaņā ar šā likuma 30. panta otro daļu - šā panta pirmajā daļā minēto iesniegumu izskata novada domes priekšsēdētājs. Ja zemes turpmākās izmantošanas mērķis, kas norādīts iesniegumā, nav pretrunā ar novada pašvaldības teritorijas plānojumu vai lokālplānojumu, un ir ievēroti šā likuma 29. panta otrajā daļā minētie ierobežojumi, novada domes priekšsēdētājs 20 dienu laikā dod piekrišanu zemes iegūšanai īpašumā. Piekrišana noformējama izziņas veidā, un tajā norādāms arī darījuma rezultātā īpašumā iegūstamās zemes izmantošanas mērķis. Darījuma akts ir derīgs ierakstīšanai zemesgrāmatā tikai tad, ja tam pievienota minētā izziņa. Piekrišanas atteikumu darījuma pusēm ir tiesības pārsūdzēt tiesā.
2. [bookmark: _Hlk208869029]Nekustamais īpašums ar nosaukumu “Atpūta-3” Nr. 31 un adresi Gobas iela 3, Carnikava, Ādažu nov., (kadastra Nr. 8052 004 0523), kura sastāvā ir apbūvēta zemes vienība 624 m2 platībā ar kadastra apzīmējumu 8052 004 0523 (turpmāk – Zemesgabals), ir ierakstīts Rīgas rajona tiesas Carnikavas pagasta zemesgrāmatas nodalījumā Nr. 3048. Uz Zemesgabala atrodas ekspluatācijā nenodota dārza māja un palīgceltne (skat. Nodalījuma I. daļas 1. iedaļas 2.1. ierakstu).
3. Nekustamā īpašuma valsts kadastra informācijas sistēmā Zemesgabalam reģistrēts nekustamā īpašuma lietošanas mērķis “Individuālo dzīvojamo māju apbūve”, lietošanas mērķa kods 0601. 
4. Zemesgabals atbilstoši Carnikavas novada teritorijas plānojumam 2018. - 2028. gadam (turpmāk - teritorijas plānojums), atrodas Savrupmāju apbūves teritorijā (DzS3). Tā noteikta, lai nodrošinātu mājokļa funkciju savrupam dzīvesveidam, paredzot atbilstošu infrastruktūru, un tās galvenais izmantošanas veids ir vasarnīcu un dārza māju apbūve.
5. Uz Zemesgabalu neattiecas likuma „Par zemes privatizāciju lauku apvidos” 29. panta otrajā daļā minētie ierobežojumi. Iesniegumā norādītais Zemesgabala turpmākās izmantošanas mērķis nav pretrunā ar teritorijas plānojumu.
6. No pašvaldības Būvvaldes 2023. gada 30. maija Lēmuma par atteikumu pieņemt būvi ekspluatācijā izriet, ka, salīdzinot 1998. gada 14. decembrī akceptēto būvprojektu, 2022. gada 6. novembrī sagatavoto izpildmērījuma plānu, ēkas kadastrālās uzmērīšanas lietu un citus dokumentus, konstatēti nepabeigti būvdarbi, tostarp nepabeigta cokola apdare, kāpnes no pirmā uz otro stāvu, kamīns trešajā stāvā, garāžas vārti, durvis zem ieejas laukumiņa un siltumnīca, kā arī nepieciešamība izvest būvgružus un sakopt teritoriju. Turklāt ielas fasādē pie garāžas konstatēta plaisa, kas iet cauri fasādes sienai visā tās augstumā, un Būvvalde ir noteikusi nepieciešamību pārbaudīt ēkas tehniskā stāvokļa atbilstību Būvniecības likuma 9. pantā noteiktajām prasībām par mehānisko stiprību, stabilitāti un lietošanas drošību, iesniedzot sertificēta būvinženiera atbilstoši LBN 405-21 sagatavotu tehniskās apsekošanas atzinumu. Ņemot vērā minētās neatbilstības, Būvvalde ir secinājusi, ka dārza māju pašreizējā stāvoklī nav tiesīga pieņemt ekspluatācijā.
7. Likuma “Nacionālo drošību apdraudošu darījumu ierobežošanas likums” (stājas spēkā 03.07.2025.) (turpmāk – Likums) 2. pants noteic personas, kurām ar šo likumu tiek noteikts aizliegums iegūt nekustamo īpašumu vai tā daļu Latvijas Republikā. 
Saskaņā ar Likuma 4. panta pirmās daļas 5. punktu Likuma 2. pantā noteiktais aizliegums nav attiecināms uz gadījumiem, kad Krievijas Federācijas vai Baltkrievijas Republikas pilsonis nekustamo īpašumu vai tā daļu iegūst kā vienīgo dzīvošanai paredzētu nekustamo īpašumu, ja tam Latvijā ir piešķirts Eiropas Savienības pastāvīgā iedzīvotāja statuss vai ir derīga pastāvīgās uzturēšanās atļauja, kas izdota līdz šā likuma spēkā stāšanās dienai. 
7.1. Starptautisko un Latvijas Republikas nacionālo sankciju likuma 5. panta otrās daļas prasību izpildei SIA “Lursoft” (avots - www.lursoft.lv), kā arī Finanšu izlūkošanas dienesta sankciju meklētāja sarakstā 23.09.2026. tika pārbaudītas ziņas par Iesniedzēju. Subjekts sankciju sarakstos nav atrasts.
7.2. Iesniedzējai izsniegta Uzturēšanās atļauja Nr.  (derīga līdz), ko izdevusi PMLP Rīgas 1. nodaļa. 
7.3. Iesniedzējai Latvijas Republikā nepieder zemes, ēku, būvju īpašumi un dzīvokļu īpašumi (avots – JUPIS aplūkots 23.09.2026.).
8. Lai uzdotu iestādei izdot labvēlīgu administratīvo aktu, ir jāpārbauda, vai tiesību normas piešķir personai tiesības no attiecīgā publisko tiesību subjekta prasīt to labumu, ko persona ietvērusi prasījumā par labvēlīga administratīvā akta izdošanu. Ja piemērojamā tiesību norma nosaka noteiktus tiesiskus un faktiskus apstākļus attiecīgā labuma saņemšanai, jāpārbauda, vai konkrētajā gadījumā attiecīgie apstākļi ir iestājušies (skat. Senāta Administratīvo lietu departamenta 12.04.2007. spriedumu lietā Nr. SKA-118/2007). Pamats izdot personai labvēlīgu administratīvo aktu ir tad, ja pastāv visi tā izdošanas priekšnoteikumi (skat. Senāta Administratīvo lietu departamenta 14.03.2007. spriedumu lietā Nr. SKA-84/2007). 
Ievērojot minēto, pašvaldībai ir jāpārliecinās par Iesniedzējas atbilstību Likumā noteiktajiem nosacījumiem, lai konstatētu, ka Iesniedzēja ir tiesīga iegūt nekustamo īpašumu vai tā daļu Latvijas Republikā.
8.1. Pašvaldība [7.1. – 7.3.] konstatē, ka Iesniedzēja atbilst Likumā minētajam izņēmumam, t.i., noteiktajam personas statusam, lai viņai rastos tiesības iegūt nekustamo īpašumu vai tā daļu kā vienīgo dzīvošanai paredzēto nekustamo īpašumu Latvijas Republikā. Taču vienlaikus ir nepieciešams konstatēt, vai iegūstamais nekustamais īpašums atbilst pazīmei “vienīgais dzīvošanai paredzētais nekustamais īpašums”.
8.2. Likums nedefinē jēdzienu “dzīvošanai paredzēts nekustamais īpašums”, līdz ar to, tā saturs noskaidrojams, piemērojot Administratīvā procesa likuma 8. pantā un 17. panta pirmajā daļā paredzētās tiesību normu interpretācijas metodes. Saeimas sēdē Likuma 4. panta pirmās daļas 5. punkts tika pieņemts, atbalstot Juridiskās komisijas priekšlikumu par izņēmumu vienīgā dzīvošanai paredzētā nekustamā īpašuma iegūšanai. Savukārt Latvijas Republikas Saeimas Juridiskās komisijas 2025. gada 12. augusta skaidrojumā[footnoteRef:1] Nr. 142.1.9/3-48-14/25 ir norādīts, ka izņēmuma mērķis ir vienīgā mājokļa aizsardzība, ar to saprotot tiesības iegādāties tikai tādu nekustamo īpašumu (mājokli), kas uz iegādes brīdī ir dzīvošanai derīgs. Šis skaidrojums ir izmantojams kā papildu interpretācijas palīglīdzeklis Likuma 4. panta pirmās daļas 5. punktā ietvertā izņēmuma mērķa noskaidrošanai. [1:  LR Saeimas Juridiskajai komisijas 12.08.2025. skaidrojums Nr. 142.1.9/3-48-14/25.] 

8.3. No pašvaldības Būvvaldes sniegtās informācijas izriet, ka uz Zemesgabala atrodas ekspluatācijā nenodota dārza māja un palīgceltne – siltumnīca. BIS dārza mājai norādīts galvenais lietošanas veids 1110 “Viena dzīvokļa mājas”. Taču šī klasifikācija, kā arī [6.] norādītais neapliecina, ka dārza māju ir tiesiski atļauts izmantot dzīvošanai, un, ka nekustamais īpašums tā iegūšanas brīdī ir dzīvošanai derīgs. 
Turklāt, Būvniecības likuma 21. panta otrā daļa noteic, ka būvi aizliegts izmantot līdz tās pieņemšanai ekspluatācijā, izņemot šā panta trešajā un 3.¹ daļā paredzētos gadījumus. Līdz ar to, nekustamais īpašums neatbilst pazīmei “uz nekustamā īpašuma iegādes brīdi ir dzīvošanai derīgs”.
Ievērojot iepriekš norādīto, pašvaldība nekonstatē Likuma 4. panta pirmās daļas 5. punktā paredzētā izņēmuma piemērošanas priekšnoteikumus. Tādējādi nav pamata izsnieg izziņu par domes piekrišanu nekustamā īpašuma Gobas iela 3, Carnikava, Ādažu nov., zemes vienības 624 m2 platībā, reģistrācijai zemesgrāmatā saskaņā ar likuma “Par zemes privatizāciju lauku apvidos” 30. pantā noteikto darījumu izskatīšanas kārtību.
Pamatojoties uz Pašvaldību likuma 10. panta pirmās daļas 21. punktu, Būvniecības likuma 21. panta otro daļu, Administratīvā procesa likuma 63. panta pirmās daļas 3. punktu un 65. panta trešo daļu, likuma “Par zemes privatizāciju lauku apvidos” 28. panta ceturto daļu, 29. panta otro daļu, 30. panta pirmo un otro daļu, likumu “Nacionālo drošību apdraudošu darījumu ierobežošanas likums”, Ādažu novada pašvaldības dome
NOLEMJ:
1. Atteikt izsniegt Vārds Uzvārds (Vārds Uzvārds), personas kods, dzimšanas datums, deklarētā dzīvesvietas adrese, izziņu par Ādažu novada pašvaldības domes piekrišanu iegūt īpašumā nekustamā īpašuma Gobas iela 3, Carnikava, Ādažu nov. (kadastra Nr. 8052 004 0523), sastāvā ietilpstošu apbūvētu zemes vienību 624 m2 platībā ar kadastra apzīmējumu 8052 004 0523, dārza mājas uzturēšanai, lietošanas mērķa kods 0601.
2. Lēmuma izpildes kontroli veikt pašvaldības izpilddirektora vietniecei. 
Lēmums stājas spēkā ar tā paziņošanas brīdi adresātam.
Lēmumu var pārsūdzēt mēneša laikā no tā spēkā stāšanās dienas, iesniedzot pieteikumu Administratīvās rajona tiesas attiecīgajā tiesu namā, kura darbības teritorijā atrodas pieteicēja deklarētā dzīvesvietas adrese, papildu adrese (Dzīvesvietas deklarēšanas likuma izpratnē) vai nekustamā īpašuma atrašanās vieta.



Pašvaldības domes priekšsēdētājs							G.Miglāns 

Gaujas iela 33A, Adazi, Adazu novads, LV-2164, talr. 25151340, 25151341, e-pasts dome@adazunovads.lv




